ผู้ส่งออกข้าวโวยลั่นแบงก์‘
ชักร่มกลับ’เน้นลดวงเงินกู้-ไม่ต่ออายุตั๋ว เคแบงก์-ไทยพาณิชย์ยอมรับ
20 ส.ค. 2555

ชักร่มกลับ’เน้นลดวงเงินกู้-ไม่ต่ออายุตั๋ว เคแบงก์-ไทยพาณิชย์ยอมรับ
ลือหึ่งในวงการข้าว ธนาคารบางแห่งเตรียมโละพอร์ตลูกค้าข้าว บีบลูกค้าให้วงเงินลดลง
แหล่งข่าวจากผู้ส่งออกข้าวและทำธุรกิจโรงสี เปิดเผยว่า ขณะนี้กลุ่มผู้ส่งออกข้าวเริ่มมีความกังวลว่าจะไม่ได้รับความช่วยเหลือจากธนาคารพาณิชย์ในเรื่องของสินเชื่อ เพราะนโยบายรับจำนำข้าวส่งผลให้ผู้ส่งออกไม่มีข้าวส่งออก ทำให้ธนาคารพาณิชย์ขนาดใหญ่บางแห่ง เริ่มไม่ให้ความช่วยเหลือกลุ่มลูกค้าส่งออกข้าวแล้ว
“ในวงการข้าวรู้กันแล้วว่าธนาคารบางแห่งพยายามบีบธุรกิจข้าวออกให้หมด คือไม่ต้องการเหลือพอร์ตลูกค้าที่ทำธุรกิจข้าวไว้เลย ซึ่งผู้ส่งออกข้าวบางรายที่มีปัญหา ธนาคารก็ยอมตัดหนี้สูญให้ แต่รายใดที่ยังไม่มีปัญหา ก็ไปขอสินเชื่อใหม่ไม่ได้” แหล่งข่าวเปิดเผย
แหล่งข่าวเปิดเผยว่า กลุ่มส่งออกข้าวจะได้สินเชื่อจากธนาคารที่เรียกว่าวงเงินแพ็กกิง เครดิต คือ นำใบคำสั่งซื้อมาขอสินเชื่อ เมื่อไม่มีคำสั่งซื้อ เพราะไม่มีข้าวส่งออก ก็ไม่ต้องใช้เงินจากธนาคาร แต่ในผู้ส่งออกบางรายที่พอจะมีข้าวส่งออกก็เผชิญปัญหา คือ เมื่อขอวงเงินแพ็กกิง เครดิต กลับได้วงเงินลดลง และในบางธนาคารเมื่อขอเปิดแพ็กกิง เครดิตใหม่ที่ในวงการข้าวเรียกขอเปิดตั๋วและคืนตั๋ว ปรากฏว่าเมื่อลูกค้าคืนตั๋วไปแล้ว ธนาคารก็ไม่เปิดตั๋วให้ใหม่ 
นอกจากนี้ หากผู้ส่งออกข้าวรายใดที่มีโรงสีด้วย หากจะขอสินเชื่อเพื่อขยายโรงสีหรือสร้างโกดัง ธนาคารก็ไม่ให้สินเชื่อและยังบีบวงเงินให้น้อยลง 
ผู้ส่งออกข้าวรายนี้ เปิดเผยด้วยว่า ปัจจุบันลูกค้าจากฮ่องกง ตะวันออกกลาง แอฟริกา ออสเตรเลีย และสหภาพยุโรป (อียู) เริ่มหันไปซื้อข้าวจากกัมพูชามากขึ้น นโยบายรับจำนำข้าวจึงทำให้กัมพูชาส่งออกข้าวแซงหน้าประเทศไทย รวมทั้งเวียดนามที่ส่งออกข้าวได้มากขึ้นอีก ทำให้ขณะนี้กัมพูชาและเวียดนามเป็น 2 ประเทศที่เป็นผู้ส่งออกข้าวรายใหญ่แทนไทยไปแล้ว
นายสำมิตร สกุลวิระ ผู้ช่วยกรรมการผู้จัดการ ธนาคารกสิกรไทย เปิดเผยว่า ธนาคารยังสนับสนุนสินเชื่อลูกค้าข้าวส่งออกเหมือนเดิม แต่ยอมรับว่าปัจจุบันประเภทการใช้วงเงินของลูกค้าเปลี่ยนไป วงเงินแพ็กกิง เครดิต ลดลงอย่างเห็นได้ชัด เพราะลูกค้าไม่มีข้าวส่งออก จึงต้องหันมารับฝากข้าวจากรัฐบาลแทน ทำให้ลูกค้าส่งออกที่มีโรงสีเป็นของตัวเองหันมาขอหนังสือค้ำประกันกับธนาคารเพิ่มขึ้นจากเดิมมาก เพราะเปลี่ยนมาทำหน้าที่รับฝากข้าวให้กับรัฐบาลแทน
ด้านนางสุธารทิพย์ พิสิฐบัณฑูรย์ ผู้ช่วยผู้จัดการใหญ่อาวุโส ธนาคารไทยพาณิชย์ เปิดเผยว่า นโยบายของธนาคารขณะนี้จะไม่ขยายฐานกลุ่มลูกค้าข้าวทั้งโรงสีและส่งออก ซึ่งเป็นนโยบายที่เกิดขึ้นก่อนโครงการรับจำนำข้าว แต่ยังดูแลลูกค้าเหมือนเดิม ไม่มีการปรับลดวงเงินแพ็กกิง เครดิต